**Jonas Gasiūnas**

Gasiūnas Jonas 1954 09 15 Tiumencevo (Altajaus kraštas), lietuvių tapytojas. 1959 grįžo į Lietuvą. 1972–73 studijavo Šiaulių pedagoginiame institute. 1975–1978 m. mokėsi Kauno Stepo Žuko taikomosios dailės technikume. 1984 baigė Lietuvos dailės institutą. 1991–2018 dėstė Vilniaus dailės akademijoje, 2009–16 Tapybos katedros vedėjas; nuo 2010 profesorius. Grupės „Angis“ įkūrėjas (1990).

**Kūryba**

20 a. 10 dešimtmečio pradžios figūrinėje tapyboje žymu naujųjų laukinių, skurdžiojo meno įtaka, būdinga kritinės aliuzijos į mitus, gausu archetipinių ir su individualia simbolika susijusių įvaizdžių („Ir spindinti ietis perveria drakoną“ 1990, „Auksiniai pataikymai virš horizonto“ 1995). 10 dešimtmečio viduryje tapytus paviršius papildo fumažo technika (piešia ir tonuoja žvakės liepsna), yra graffiti bruožų. Paveiksluose derina eklektiškus prieštaringus atvaizdus (juos lyg skolinasi iš žiniasklaidos), perkuria masinės kultūros įvaizdžius, ginčija prasminius jų stereotipus, yra aliuzijų į istorinius įvykius („Be tavęs man dangaus vartai nereikalingi…“ 2001, „Švč. Aušros Vartų Mergelė“, „Discovery Channel“, abu 2002, „Didžioji kunigaikštystė“ 2004). Sukūrė objektų („Akordeonas“ 1993, „Aš nebuvau, aš nesu, bet aš tavęs laukiu“ 1995, „Švilpukas“ 2000), instaliacijų („Pelenų sodas“ 1993, „Medžių laikrodis“, „Darbas išlaisvina“, abu 1995), videomeno kūrinių („Kelionė pajūriu“, „Du sapnai“, abu 2003, „Karas ir taika“ 2009). Kūryboje atsispindi istorinio, asmeninio laiko kaita, atminties naikinimo ir susigrąžinimo procesai, savo pavidalus kartojančių formų motyvai. Nuo 2004 kuria paveikslus, kuriems būdinga nepasitikėjimo vaizdu idėja, komponavimo principai turi tiesioginių sąsajų su kinematografija („Dvi manekenės ir kareiviškas miegmaišis“ 2006, „Kaminais skraidantis Zenka“ 2007, „Gyvais išliks tik neandartaliečiai zuikių kostiumais“ 2008, „Faustas“, „Pūga mano dirbtuvėje nutraukė rusų choro repeticiją“, abu 2009).

**Parodos**

Nuo 1986 dalyvauja parodose Lietuvoje ir užsienyje (Estijoje, Suomijoje, Danijoje, Graikijoje, Vokietijoje); individualios Vilniuje (1985, 1993, 2000, 2004, 2005, 2007), Panevėžyje (1994), Kaune, Plungėje (abi 1995), Šiauliuose (1997), Kopenhagoje (2000), Cėsiuose (2011), Gdanske (2012), Torunėje (2015).

**Kūriniai kolekcijose**

Centrinio Europos banko meno kolekcija, Frankfurtas, Vokietija;

Europos Parlamento meno kolekcija, Briuselis, Belgija;

Nacionalinė dailės galerija, Vilnius;

M. K. Čiurlionio nacionalinis dailės muziejus, Kaunas;

Tretjakovo paveikslų galerija, Maskva;

Privačios kolekcijos

**Apdovanojimai**

J. Gasiūnas 2009 m. įvertintas Baltijos šalių šiuolaikinio meno „Swedbank“ premija bei Lietuvos nacionaline kultūros ir meno premija (2010).

*Dailėtyrininkės dr. Mildos Žvirblytės tekstas, publikuotas Visuotinėje lietuvių enciklopedijoje, galerijos „Meno parkas“ inf.*